[{"text_idx": "#000002", "text": "Tinan ida ne\u2019e siklista sira sei asesu ba haha\u0301n di\u2019ak no midar husi Timor ne\u2019ebe\u0301 oferese husi Timor oan na\u2019in rua nu\u2019udar na\u2019in ba Dilicious no Talho Moris ne\u2019ebe\u0301 sai ona hanesan parseiru ofisial ba Tour de Timor 2018. Dilicious hanesan restaurante ida ne\u2019ebe\u0301 harii husi Timor-oan Sr. Cesar Trinito Freitas Gaio, nune\u2019e mo\u0301s Talho Moris hanesan loja na\u2019an ne\u2019ebe\u0301 harii no ninia na\u2019in mak Carlos Sequeira."}, {"text_idx": "#000003", "text": "Tanba involve ona iha eventu ida ne\u2019e dezde 2017, tinan ida ne\u2019e nego\u0301siu rua ne\u2019e bele estabelese no promove sira nia emblema ka naran ba ema internasiona\u0301l no Timor-oan sira ne\u2019ebe\u0301 hamlaha tanba partisipa iha eventu ne\u2019e."}, {"text_idx": "#000006", "text": "\u201cKo\u2019alia kona ba bife no Tour de Timor, Talho Moris mak lin\u0303a dahuluk atu involve.\u201d Carlos Sequeira dehan, \u201cRazaun prinsipa\u0301l mak nu\u2019udar loja ba na\u2019an premium iha Timor-Leste, Talho Moris rekon\u0303ese oportunidade ne\u2019ebe\u0301 Tour de Timor fornese atu hatudu ami nia servisu no kapasidade. Agora daudaun ami halo na\u2019an maran balun husi karau di\u2019ak sira iha Timor ba korrida ida ne\u2019e. Ami sei halo sosis espesia\u0301l, steak oi-oin ne\u2019ebe\u0301 sei tempra ho ami nia saus espesia\u0301l ne\u2019ebe\u0301 hili husi na\u2019an karau, fo\u0301 tulun chefs sira atu prepara na\u2019an lalar, da\u2019an, barbecue ne\u2019ebe\u0301 hotu-hotu uza na\u2019an karau di\u2019ak husi Timor.\u201d"}, {"text_idx": "#000007", "text": "Portavo\u0301s Tour de Timor, Sr. Johnny Guteres konfirma katak: \u201cTinan ida ne\u2019e ami halo esforsu espesia\u0301l atu hola no promove produtu loka\u0301l sekarik posivel. Iha semana hirak tuir mai, ami planu atu anunsia parseria estrate\u0301jiku nian liu tan hodi asegura katak Tour de Timor suporta ekonomia loka\u0301l. Ami mo\u0301s iha preokupasaun boot atu hamenus ami nia impaktu ba ambiente \u2013 agora daudaun ami halo hela diskusaun ho produser filtru be nian ne\u2019ebe\u0301 sei ajuda ami atu redu\u0301s ami nia nesesidade ba be ho pla\u0301stiku iha fatin akampamentu no iha dalan ba eventu ida ne\u2019e."}]